A Bizottság 93/86/EGK irányelve

(1993. október 4.)

az egyes veszélyes anyagokat tartalmazó szárazelemekről és akkumulátorokról szóló 91/157/EGK tanácsi irányelvnek a műszaki fejlődéshez történő hozzáigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 91/692/EGK irányelvvel [1] módosított, a hulladékokról szóló, 1975. július 15-i 75/442/EGK tanácsi irányelvre [2] és különösen annak 18. cikkére,

tekintettel az egyes veszélyes anyagokat tartalmazó szárazelemekről és akkumulátorokról szóló, 1991. március 18-i 91/157/EGK tanácsi irányelvre [3] és különösen annak 10. cikkére,

mivel részletes intézkedéseket kell hozni a 91/157/EGK irányelv 4. cikkében meghatározott jelölési rendszer létrehozására;

mivel a 91/157/EGK irányelv II. melléklete egy sajátos tájékoztató rendszerről rendelkezik olyan készülékeknél, amelyekből a fogyasztó nem tudja könnyen eltávolítani az elemet vagy akkumulátort, s e készülékek jelölése nem szükséges;

mivel olyan szimbólumra van szükség, amely világosan mutatja, hogy a 91/157/EGK irányelv hatálya alá tartozó elemeket és akkumulátorokat más háztartási hulladéktól elkülönítve kell gyűjteni;

mivel e szimbólumokat védeni kell a 91/157/EGK irányelv hatálya alá tartozó elemekre és akkumulátorokra való alkalmazásuk tekintetében;

mivel ez ezen irányelvben foglalt intézkedések összhangban vannak a hulladékokról szóló közösségi jogszabályok tudományos és műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

(1) Ez az irányelv a 91/157/EGK irányelv 4. cikkének megfelelően részletes intézkedéseket hoz azon elemek és akkumulátorok jelölési rendszeréről, amelyek a 91/157/EGK irányelv hatálya alá tartoznak, és amelyeket 1994. január 1-jén vagy ezt követően értékesítés céljából a Közösségben gyártottak vagy oda bevitelre kerültek.

(2) Az (1) bekezdés szerinti elemeket és akkumulátorokat, amelyeket 1994. január 1. előtt a Közösségben állítottak elő vagy oda bevitelre kerültek, 1995. december 31.-ig lehet a 2. és 3. cikkben meghatározott ábrák nélkül értékesíteni.

2. cikk

Az elkülönített gyűjtésre utaló ábra az alábbiak szerint ábrázolt áthúzott kiüríthető konténerek egyikéből áll:

+++++ TIFF +++++

A 91/157/EGK irányelv hatálya alá tartozó elemeknél és akkumulátoroknál használt ábra kiválasztásáról a döntést az a személy hozza meg, aki az ezen irányelv 5. cikkében leírtak szerint a jelölésért felelős. A két ábra használatát a Közösségben mindenütt egyenértékűnek tekintik. A tagállamok mindkét ábra jelentéséről tájékoztatják a nyilvánosságot, és egyenrangú státuszt biztosítanak részükre elemekre és akkumulátorokra vonatkozó nemzeti rendelkezéseikben. Egyik szimbólum használata sem képezheti önkényes megkülönböztetés eszközét vagy a tagállamok közötti kereskedelem burkolt korlátozását.

3. cikk

A nehézfémtartalmat jelző szimbólum az érintett fém vegyjeléből áll, Hg, Cd vagy Pb, az elem vagy akkumulátor típusa szerint, amint ezt a 91/157/EGK irányelv I. melléklete leírja.

4. cikk

(1) A 2. cikkben ismertetett ábra az elem vagy akkumulátor legnagyobb oldala területének 3 %-át fedi le, de mérete legfeljebb 5 x 5 cm lehet. Henger alakú cellák esetében a szimbólum az elem vagy akkumulátor felszíni területe felének 3 %-át fedi le, és mérete legfeljebb 5 x 5 cm lehet.

Ha az elem vagy akkumulátor mérete olyan, hogy a szimbólum kisebb lenne 0,5 x 0,5 cm-nél, az elemet vagy akkumulátort nem kell jelölni, ilyenkor a csomagolásra kell egy 1 x 1 cm méretű ábrát nyomtatni.

(2) A 3. cikkben ismertetett ábrát a 2. cikkben ismertetett ábra alá kell nyomtatni. Méretei legalább az (1) bekezdésben megadott méretek egynegyedét kell, hogy kitegyék.

(3) A ábrákat láthatóan, olvashatóan és letörölhetetlenül kell nyomtatni.

5. cikk

A tagállamok megteszik a szükséges intézkedéseket, hogy a gyártó, vagy annak az érintett tagállamban letelepedett meghatalmazott képviselője, vagy pedig az elemek vagy akkumulátorok nemzeti piacon történő forgalomba hozataláért felelős személy által biztosítsák az ezen irányelv rendelkezéseinek megfelelő jelölést.

6. cikk

A tagállamok megfelelő intézkedéseket hoznak annak érdekében, hogy biztosítsák az irányelv minden rendelkezésének teljes körű megvalósítását, különösen ami a 2. és 3. cikkben meghatározott ábrák betartását illeti. A tagállamok meghatározzák azokat a szankciókat, amelyeket az ezen irányelvnek való megfelelés érdekében elfogadott intézkedések megszegése esetén kell alkalmazni; e szankcióknak hatékonynak, arányosnak és visszatartó hatásúnak kell lenniük.

7. cikk

A tagállamok meghozzák azokat az intézkedéseket, amelyek szükségesek ahhoz, hogy ennek az irányelvnek legkésőbb 1993. december 31-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

8. cikk

Ennek az irányelvnek a tagállamok a címzettjei.

Kelt Brüsszelben, 1993. október 4-én.

a Bizottság részéről

Yannis Paleokrassas

a Bizottság tagja

[1] HL L 377., 1991.12.31., 48. o.

[2] HL L 194., 1975.7.25., 39. o.

[3] HL L 78., 1991.3.26., 38. o.

--------------------------------------------------